Handbal masculin – Liga Zimbrilor. CSU Suceava a câștigat, așteptat, meciul cu CSM Sighișoara
În ultimul meci al etapei a XX-a a Ligii Naționale de handbal masculin, CSU Suceava, a învins cu scorul de 34-29 (17-11) gruparea CSM Sighișoara. Partida a fost dominată de la un capăt la celălalt de formația pregătită de Bogdan Șoldănescu șI Iulian Andrei, care s-a impus pe merit. Universitarii suceveni au tratat meciul cu maximă seriozitate, în condițiile în care au avut în față o serie de jucători extrem de experimentați, precum Csepreghi, Ramba, Șomlea, Asoltanei sau Vancea, conduși de pe banca tehnică de un antrenor bine cotat, cum este Sandu Iacob. Din nou cel mai bun jucător al echipei gazdă a fost portarul Darius Makaria care avut nu mai puțin de 16 parade.
În urma acestui succes gustat din plin de publicul care a umplut sala "Dumitru Bernicu" la începutul acestei săptămâni, "alb-albaștrii" și-au păstrat locul al șaptelea în clasament. În etapa viitoare CSU Suceava va juca la Turda cu Potaissa, duminică de la ora 18.00.
CSU Suceava: Makaria (16 intervenții), Merlă – Ștefan (6 goluri), Lăzurcă (5), Iordachi (4), Botond (4), Tîrzioru (3), Csog (3), Mănescu (3), Zarițchi (2), Lupu (2), Bologa (1), Gavriloaia (1), Loic, Bruj şi Dascălu.
CSM Sighișoara: Țenghea, Niculai – Dobra (5), Ramba (5), Asoltanei (5), Csepreghi (5), Căpățână (3), Olaru (2), Șomlea (1), Babă (1), Vancea (1), Olteanu (1), Teca, Santeiu.
Rezultate etapei a XX-a:
Steaua Bucureşti – Dinamo Bucureşti 26-42
Minaur Baia Mare – CSM Bucureşti 27-23
Politehnica Timişoara – HC Buzău 27-31
CSM Focşani – CSM Constanța 21-29
Universitatea Cluj – Potaissa Turda 23-27
CSM Bacău – CSM Vaslui 27-23
CSU Suceava – CSM Sighişoara 34-29